Huiswerkhulp vir ouers wat kopkrapFoto ter illustrasie. (Foto: Pixabay) Deeglike voorbereiding en selfbemagtiging vorm deel van die gereedskap wat jou gaan bystaan wanneer jou kleinding in graad een vir die eerste keer sy huiswerkboek voor jou oopslaan. Só meen Marnelda de Beer, ŉ gesoute onderwyseres wat in grondslagfase-onderrig by die Skoleondersteuningsentrum (SOS) spesialiseer. Hoewel huiswerk ŉ roetineverandering teweegbring, is dit allermins iets wat as tydrowend of vervelig beskou moet word. Wanneer huiswerk reg aangepak word, kan dit waardevolle gesinstyd word. “Maak dit deel van jou alledaagse lewe,” het De Beer aan Maroela Media verduidelik. “Huiswerk is nie veronderstel om so moeilik te wees nie. Moenie baklei nie, dit is dan wanneer kinders daarna begin opsien en dit minder geniet.” De Beer benadruk dat ouers se betrokkenheid by hul kinders se skool- en huiswerk van noodsaaklike belang vir hul onderrig en akademiese groei is. Selfs al vorm ŉ kind deel van ŉ naskoolprogram waar daar reeds gesorg word dat kinders hul huiswerk doen, is dit tog belangrik vir ouers om hul belangstelling daarin te toon. Dit beteken egter nie dat huiswerk oor of van voor af gedoen hoef te word nie. “Dit kan bloot ŉ gesprek wees. Jy kan vir jou kind vra wat hy of sy by die skool gedoen het en wat hulle vir huiswerk moes doen. Dit kos nie baie nie en dit bied jou kind die geleentheid om die les van daardie dag te herhaal.” Huiswerk gaan ook nie noodwendig gepaard met skryf, ŉ geknip of geplak nie. Dit is dikwels onthou- of teloefeninge, iets wat ŉ mens sommer in die kar of in die kombuis terwyl ma of pa kosmaak, gedoen kan word. Wanneer die boeke wel oopgeslaan word, is daar ŉ fyn balans om te handhaaf tussen welkome hulp en onnodige inmenging. Kinders wat pas met skool begin het, gaan nie self kan lees nie. Dit is dus nodig vir ma of pa om die opdrag of vrae te lees en moontlik te verduidelik. Daar kom egter ŉ punt waar ma of pa moet terugstaan en toelaat dat kleinding dit self doen. Dit is ŉ broodnodige deel kan kinderontwikkeling en wanneer dit namens die kind gedoen word, veroorsaak dit dikwels gapings. Daarom is dit ook juis belangrik dat ouers ook nie te streng is oor die standaard van aanvanklike werk nie. “Wanneer hulle prentjies moet soek en uitknip, is daar ŉ rede daarvoor. Dit vorm deel van hul onderrig. So selfs al is die uitknipsels happerig, is dit steeds nodig dat dit kind dit self doen,” verduidelik De Beer. “Kinders moet ook toegelaat word om foute te maak. Jy wil dalk oorneem omdat jy bang is daarvoor dat dit onnetjies lyk, maar kinders moet die geleentheid gegun word om dit self te leer doen.” Dit is belangrik om ook self deeglike navorsing te doen oor die stadium waarin jou kind tans is, meen De Beer. “Op sekere ouderdomme is hulle bloot nog nie in staat om sekere goed te doen nie, dit help dus nie om vir hulle kwaad te word nie. Berei jouself voor op dit wat hulle behoort te kan doen en wat nie, en werk daarvolgens.” De Beer glo ook dat albei ouers betrokke moet wees by huiswerk, aangesien elkeen ŉ waardevolle rol kan speel. Wanneer ouers betrokke is, kan enige leer- of konsentrasieprobleme ook makliker bespeur word. “Op die ou end moet huiswerk lekker wees, kinders moet dit wíl doen. ŉ Positiewe gesindheid sonder bakleiery is die sleutel daartoe.”